Speranța Cliseru o contrazice pe Carmen Dan: Nu am fost în Piața Victoriei pe 10 august, nu am văzut cu ochii mei ce se întâmplă acolo

Prefectul Capitalei, Speranța Cliseru, a declarat miercuri că nu a fost în Piața Victoriei în ziua de 10 august și nu a văzut cu ochii ei ce se întâmplă acolo, cu toate că a semnat ordinul de evacuare a Pieței de către jandarmi. Ea a făcut afirmațiile la ieșirea de la Parchetul General, unde a fost audiată mai bine de două ore în calitate de martor, de către procurorii care investighează represiunea violentă de către jandarmi a mitingului diasporei.

”Nu, nu am fost în Piață”, le-a spus Speranța Cliseru jurnaliștilor care au întrebat-o unde a urmărit evoluția evenimentelor din 10 august. ”Nu am văzut cu ochii mei, nu am fost în Piață”, a insistat prefectul chestionat dacă s-a bazat doar pe informațiile primite de la jandarmi sau a văzut cu ochii ei ce se întâmplă.

Declarațiile Speranței Cliseru le contrazic pe cele făcute de ministerul de Interne, Carmen Dan, și de maiorul Laurențiu Cazan, comandantul efectivelor de jandarmi aflate în Piața Victoriei pe 10 august. Ambii oficiali au afirmat că prefectul Capitalei, care a semnat ordinul de intervenție, a fost prezentă la fața locului începând cu ora 16:00.

”Ora 16.00 – La punctul de comandă au venit prefectul Capitalei și un viceprimar al Bucureștiului”, a afirmat Carmen Dan duminică, prezentând cronologia zilei de 10 august.

„În permanenţă, am fost în contact cu toate autorităţile, inclusiv cu prefectul, care a fost prezent la faţa locului de la ora 16:00. (…) Când am văzut că lucrurile încep să degenereze, când tensiunea a crescut, am discutat personal cu prefectul şi i-am spus că, dacă lucrurule vor degenera, dacă nu reuşim să avem un moment când atacurile nu încetează, vom ajunge la restabilirea ordinii publice în zonă. Dânsa a spus că este pregătită, am fost la faţa locului tot timpul împreună, am văzut despre ce este vorba, şi s-a luat decizia de a avea un ordin pentru restabilirea ordinii publice. Lucrurile astea au fost în jurul orelor 20:00”, a declarat Laurențiu Cazan pe 16 august la TVR.

Despre audierea la Parchet, Cliseru a spus că a fost chemată în calitate de martor și a susținut că a respectat legea atunci când a emis ordinul de evacuare de către jandarmi a Pieței Victoriei.

„M-am prezentat de bună credinţă, ca orice cetăţean. Am dat dat lămuririle necesare cu privire a împrejurările în care m-am aflat în acea zi. Tot ce s-a întâmplat. Am calitatea de martor, am venit fără avocat, că nu a fost cazul. Aş vrea să fac câteva lămuriri. Vreau să vă asigur că eu am respectat legea cu stricteţe, atribuţiile conform Legii prefectului. Contrar a ceea ce s-a încercat, ce s-a vehiculat în spaţiul public, eu, ca prefect al Bucureştiului, alături de toţi prefecţii din ţară, care sunt nişte profesionişti, noi nu facem politică. La prefectură suntem să respectăm legea, cu toate prevederile ei”, a declarat Speranţa Cliseru la ieşirea din sediul Parchetului General.

Întrebată când a semnat ordinul privind intervenţia jandarmilor, Speranţa Cliseru a spus: „Este consemnat şi nu pot să vă detaliez (…) Nu pot să vă dau detalii. Vreau să vă spun că legea a fost respectată şi aş vrea să respectaţi instituţia prefectului din toată ţara şi să aveţi încredere că noi suntem cei care respectă legea. Nu pot să detaliez sau să explic modul în care alte instituţii au acţionat în acea zi. Fiecare răspunde pentru el. Eu am respectat Legea adunărilor publice şi acel ordin de intervenţie respectă în totalitate legislaţia în vigoare”.

Întrebată dacă și Jandarmeria a respectat legea, Cliseru a spus că ea nu vrea să vorbească despre alte instituții și că fiecare răspunde pentru el.

De asemenea, Speranța Cliseru a mai susținut că nu s-a întâlnit cu ministrul de Interne, Carmen Dan, în ziua de 10 august.

”Nu m-am întâlnit cu ministrul de Interne în acea zi”, a spus ea. ”Ați discutat la telefon?”, au insistat jurnaliștii. ”Nu pot să vă răspund. V-am spus că am respectat legea”, a evitat prefectul să răspundă.

”Eu n-am dat ordin să fie rănit cineva”, a mai spus Cliseru.

Întrebată dacă îi pare rău sau dacă are vreun regret pentru că a dat ordinul în urma căruia jandarmii au declanșat represiunea violentă a manifestanților din Piața Victoriei, prefectul a refuzat să mai răspundă.

(Foto: Inquam Photos / George Călin)